Klante by Centurion-eetplek beroof, verdagte doodgeskietArgieffoto ŉ Verdagte is Dinsdagaand by ŉ gewilde restaurant in Eldoraigne in Centurion doodgeskiet toe hy en vier medepligtiges daarop toegeslaan en klante beroof het. Kapt. Agnes Huma, polisiewoordvoerder, het aan Maroela Media gesê die voorval het omstreeks 20:00 by Enzo’s Pizzeria & Italian Cafe by die Eldoraigne Village-winkelsentrum plaasgevind. “Die eienaar sê hy was besig om met klante te praat, toe ŉ onbekende man kom vra het om ŉ bier te koop,” het Huma gesê. “Hy het die man meegedeel hy kan nie drank verkoop nie, waarna die verdagte geantwoord het hy gaan nou sy ‘besigheid’ doen.” Vier gewapende verdagtes het daarna ingestorm en almal beveel om plat te lê. Hulle het almal in die restaurant deursoek en hul persoonlike besittings, asook ŉ onbekende bedrag geld uit die kasregister gevat. “Toe hulle uit die restaurant hardloop het een van die klante opgestaan en hulle gevolg.” Huma het gesê vier van die vyf verdagtes het met hul buit in twee wegkomvoertuie geklim. “Die vyfde verdagte het omgedraai en lukraak op die restaurant en die man wat hulle gevolg het, losgebrand. Die klant het teruggeskiet en die verdagte noodlottig gewond.” Maroela Media het by ŉ bron op die toneel verneem twee polisiebeamptes, wat nie aan diens was nie, het tydens die voorval daar geëet en een van hulle het glo die verdagte geskiet. Huma kon dit egter nie dadelik bevestig nie. Die verdagtes het in ŉ swart BMW en wit Hyundai i20 van die toneel gevlug. Die voertuie se registrasienommers is onbekend. Die polisie het beslag gelê op ŉ pistool, wat in die verdagte wat geskiet is, se besit gevind is. Die pistool het geen patrone ingehad nie. Verskeie gebruikte patroondoppies is op die toneel gevind. Die polisie ondersoek ŉ saak van sakeroof en doen ŉ geregtelike ondersoek. Die soektog na die ander verdagtes duur voort. Die is die tweede aanval in ŉ week waarin klante by ŉ restaurant in Gauteng beroof is. Maroela Media het vroeër berig ŉ man is Donderdagaand geskiet tydens ŉ rooftog by ŉ Spur-restaurant in Midrand. Sowat 12 gewapende mans het omstreeks 21:00 die restaurant in Halfway Gardens binnegestorm, kort voordat dit sou toemaak. Daar was nog sowat 30 klante in die restaurant. Die rowers het die klante en personeel se persoonlike besittings, waaronder selfone en beursies, gesteel en in drie voertuie van die toneel gevlug.